1832થી વિશ્વમાં શરૂ થયેલી તસવીર-કલાએ 1862માં તો અમદાવાદમાં પગરણ કરી દીધાં હતાં, તે દેખીતો પોણા બસો વર્ષનો ઇતિહાસ અમદા-વાદનો અડીખમ ઇતિહાસ છે. ‘કર્નલ’ બિગ્સથી શરૂ થયેલો આ તસવીરી ઇતિહાસ આજે કેમેરાની જગ્યાએ મોબાઇલ કેમેરાથી વધારે અડીખમ થતો જાય છે. આ અમદાવાદના તસવીર ઇતિહાસને મેં મારા કાર્યક્ષેત્રના ચાર દાયકા દરમિયાન એકત્રિત કરવાનો પ્રયાસ કર્યો છે. કેટલીક જૂની ક્ષણો અને કેટલીક મેં જ ચાલીસ પહેલાં કંડારેલી તસવીર ક્ષણો આજે કયા સ્વરૂપમાં છે તેનો તુલનાત્મક અભ્યાસ કરીને આવી અમદાવાદની 50 ભૂતકાળ અને વર્તમાનની ક્ષણોને એક નવી પરિકલ્પના કરીને રેત-ઘડીમાંથી પસાર થતાં થતાં ભૂતકાળ આજે વર્તમાનમાં કેવો લાગે છે તેનું એક નવા પ્રકારનું ફોટો પ્રદર્શન અને નાનકડું ફોટા આલબમ કરીને આ શહેરના ઈતિહાસને વધુ અડીખમ કરવાનો પ્રયાસ છે. તેમાંની કેટલીક ક્ષણો પ્રસ્તુત છે.